ΓΡΑΠΤΗ ΕΡΩΤΗΣΗ P-1205/98 υποβολή: Franco Malerba (PPE) προς την Επιτροπή (6 Απριλίου 1998)

Θέμα: Ευρωπαοκές ρυθμίσεις για την υγειονομική σήμανση των προοόντων με βάση το κρέας, τα οποία παράγονται σε μη βιομηχανικές εγκαταστάσεις, και οι συνέπειές τους στην Ιταλία

Ορισμένες ιταλικές μικρομεσαίες επιχειρήσεις που παρασκευάζουν προϊόντα κρέατος - μεταξύ των οποίων και η βραβευθείσα αλλαντοποία Cabella A. στο Sant' Olcese της Γένοβας - πραγματοποίησαν πρόσφατα μεγάλες επενδύσεις για να βελτιώσουν την ποιότητα και τις υγειονομικές συνθήκες της παραγωγής τους, κατ' εφαρμογήν των ευρωπαϊκών ρυθμίσεων, (οδηγίες 92/5/ΕΟΚ ((ΕΕ L 57 της 02.03.1992, σελ. 1 )) και 95/23/ΕΚ ((ΕΕ L 243 της 11.10.1995, σελ. 7 )), ώστε να αποκτήσουν το σήμα ποιότητας ΕΟΚ.

Με το διάταγμα του ιταλικού Υπουργείου Υγείας με το οποίο ενσωματώνονται στο ιταλικό δίκαιο οι ευρωπαϊκές ρυθμίσεις για τα σφάγια, εισάγονται διακρίσεις έναντι των παραγωγών με βάση την ποσότητα και μόνο, χωρίς να λαμβάνονται υπόψη κριτήρια ποιότητας και υγιεινής. Οι παραδοσιακές μη βιομηχανικές παραγωγές (συνήθως καλύτερης ποιότητας) μπορούν πλέον να αποκτήσουν μόνο το σήμα «ιταλική αγορά», για τον λόγο ότι δεν διαθέτουν τις κατώτατες ποσότητες κατωφλίου, τις οποίες ορίζει το ιταλικό Υπουργείο Υγείας.

Ζητείται από την Επιτροπή να ελέγξει κατά πόσον η συγκεκριμένη ερμηνεία των ευρωπαϊκών ρυθμίσεων, που αποβαίνει εις βάρος των μικρών παραγωγών, ισχύει σε όλα τα κράτη μέλη της ΕΕ. Επιπλέον, ερωτάται η Επιτροπή ποια μέτρα μπορούν να ληφθούν ώστε να να εξαλειφθεί η στρέβλωση των κανόνων του ανταγωνισμού, να προστατευθούν τα συμφέροντα των καταναλωτών και να αξιοποιηθούν οι ΜΜΕ (μικρομεσαίες επιχειρήσεις), σημαντικοί παράγοντες της ανάπτυξης και της απασχόλησης, τόσο στον τομέα αυτό όσο και σε άλλους τομείς της ευρωπαϊκής οικονομίας.

Απάντηση του κ. Fischler εξ ονόματος της Επιτροπής (12 Μαΐου 1998)

Οι διατάξεις για την παραγωγή νωπού κρέατος ορίζονται στην οδηγία 64/433/ΕΟΚ ((ΕΕ 121 της 29.7.1964. )) («οδηγία για το νωπό κρέας»), όπως παγιώθηκε από την οδηγία 91/497/ΕΟΚ ((ΕΕ L 268 της 24.9.1991. )) και τροποποιήθηκε τελευταία από την οδηγία 95/23/ΕΚ ((ΕΕ L 243 της 11.10.1995. )) και για την παραγωγή προϊόντων κρέατος στην οδηγία 77/99/ΕΟΚ ((ΕΕ L 26 της 31.1.1997. )) («οδηγία για τα προϊόντα με βάση το κρέας») όπως παγιώθηκε από την οδηγία 92/5/ΕΟΚ ((ΕΕ L 57 της 2.3.1992. )) και τροποποιήθηκε τελευταία από την οδηγία 97/76/ΕΚ ((ΕΕ L 10 της 16.1.1998. )). Εάν οι εγκαταστάσεις πληρούν τους κανόνες των οδηγιών αυτών μπορούν να εγκριθούν από τις αρχές των κρατών μελών ως εγκαταστάσεις παραγωγής. Για τα προϊόντα των εγκαταστάσεων αυτών πρέπει να χρησιμοποιείται το σήμα καταλληλότητας όπως προβλέπεται στην αντίστοιχη οδηγία (οβάλ σήμανση όπως προδιαγράφεται στο αντίστοιχο κεφάλαιο των οδηγιών). Μπορούν να θέτουν σε εμπορία το κρέας τους στην ενιαία αγορά.

Επιπλέον, οι διατάξεις των οδηγιών περιλαμβάνουν επίσης την δυνατότητα για τα κράτη μέλη να χορηγούν στις εγκαταστάσεις παραγωγής κρέατος δίχως βιομηχανική δομή ή με μια περιορισμένη ικανότητα παραγωγής (οι οποίες ονομάζονται «μικρού μεγέθους εγκαταστάσεις») παρεκκλίσεις από ορισμένες απαιτήσεις. Η παραγωγή αυτών των εγκαταστάσεων, ωστόσο, θα πρέπει να επισημανθεί με ένα εθνικό σήμα καταλληλότητας και επομένως θα μπορεί να τίθεται σε εμπορία μόνο στην εθνική αγορά.

Εάν μικρού μεγέθους εγκαταστάσεις δίχως βιομηχανική υποδομή ή με περιορισμένη ικανότητα παραγωγής πληρούν τις γενικές διατάξεις της αντίστοιχης οδηγίας χωρίς παρεκκλίσεις από ορισμένους κανόνες, είναι δυνατόν να τους παρασχεθεί μια γενική έγκριση όπως αναφέρεται στην αρχή (οβάλ εμπορική σφραγίδα στην ενιαία αγορά). Επίσης οι μικρού μεγέθους επιχειρήσεις έχουν τη δυνατότητα να θέσουν σε εμπορία την παραγωγή στην ενιαία αγορά. Οι κανόνες αυτοί είναι οι ίδιοι σε όλα τα κράτη μέλη.